TOP ผนึก GPSC ติดตั้งระบบไฟฟ้าพลังงานแสงอาทิตย์
TOP ผนึก GPSC ติดตั้งระบบไฟฟ้าพลังงานแสงอาทิตย์ 50 กิโลวัตต์ ให้กับโรงพยาบาลเกาะสีชัง จ.ชลบุรี เมื่อเร็วๆ นี้
21 มิ.ย. 2562

บริษัท ไทยออยล์ จำกัด (มหาชน) หรือ TOP โดย คุณอธิคม เติบศิริ ประธานเจ้าหน้าที่บริหารและกรรมการผู้จัดการใหญ่ (ที่สองจากซ้าย) และ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC โดย คุณชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ (ที่สองจากขวา) แถลงความร่วมมือจัดทำโครงการติดตั้งระบบไฟฟ้าพลังงานแสงอาทิตย์ขนาด 50 กิโลวัตต์ ให้กับโรงพยาบาลเกาะสีชัง จ.ชลบุรี เพื่อเป็นการเทิดพระเกียรติพระบาทสมเด็จพระปรเมนทรรามาธิบดีศรี สินทรมหา วชิราลงกรณฯ พระวชิรเกล้าเจ้าอยู่หัว เนื่องในโอกาสมหามงคลพระราชพิธีบรมราชาภิเษก ในด้านการอนุรักษ์พลังงาน
โดยใช้ความรู้ และประสบการณ์ด้านวิศวกรรมไฟฟ้าของพนักงานในการบริหารจัดการตลอดโครงการ ทั้งนี้ เพื่อสร้างความมั่นคงทางพลังงานไฟฟ้าให้กับโรงพยาบาลเกาะสีชังในการให้บริการทางด้านสาธารณสุขกับชุมชนในพื้นที่อย่างต่อเนื่อง อีกทั้งยังช่วยลดภาระค่าใช้จ่ายด้านกระแสไฟฟ้าให้กับโรงพยาบาลในระยะยาว โดยมี ทันตแพทย์หญิงอานะสิทธ์ ศัลยพงษ์ ผู้อำนวยการโรงพยาบาลเกาะสีชังร่วมเป็นเกียรติ เมื่อเร็วๆ นี้